ΑΠΌΦΑΣΗ ΤΗΣ ΕΠΙΤΡΟΠΉΣ της 18ης Δεκεμβρίου 2009 με την οποία η Κοινοτική Υπηρεσία Ελέγχου της Αλιείας ορίζεται φορέας αρμόδιος για την εκτέλεση ορισμένων καθηκόντων δυνάμει του κανονισμού (ΕΚ) αριθ. 1005/2008 του Συμβουλίου [κοινοποιηθείσα υπό τον αριθμό Ε(2009) 10155] (2009/988/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για την Ευρωπαϊκή Ένωση και τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας (1), και ιδίως το άρθρο 11 παράγραφος 3, το άρθρο 20 παράγραφος 4, το άρθρο 25 παράγραφος 2 και το άρθρο 48 παράγραφοι 4 και 5, Εκτιμώντας τα ακόλουθα: (1) Βάσει του άρθρου 11 παράγραφος 3, του άρθρου 20 παράγραφος 4, του άρθρου 25 παράγραφος 2, του άρθρου 48 παράγραφοι 4 και 5 του κανονισμού (ΕΚ) αριθ. 1005/2008 εξουσιοδοτείται η Επιτροπή να ορίσει φορέα για τους σκοπούς που καθορίζονται στα εν λόγω άρθρα. (2) Δυνάμει του άρθρου 3 του κανονισμού (ΕΚ) αριθ. 768/2005 του Συμβουλίου, της 26ης Απριλίου 2005, για την ίδρυση Κοινοτικής Υπηρεσίας Ελέγχου της Αλιείας και για την τροποποίηση του κανονισμού (ΕΚ) αριθ. 2847/93 για τη θέσπιση συστήματος ελέγχου που εφαρμόζεται στην κοινή αλιευτική πολιτική (2), σκοπός των αποστολών της Κοινοτικής Υπηρεσίας Ελέγχου της Αλιείας (ΚΥΕΑ) είναι, μεταξύ άλλων, ο συντονισμός των ενεργειών πρόληψης, αποτροπής και εξάλειψης της παράνομης, λαθραίας και άναρχης αλιείας σύμφωνα με τους κανόνες της Ευρωπαϊκής Ένωσης. (3) Συνεπώς, πρέπει να ανατεθούν στην ΚΥΕΑ τα καθήκοντα που αναφέρονται στο άρθρο 11 παράγραφος 3, στο άρθρο 20 παράγραφος 4, στο άρθρο 25 παράγραφος 2, στο άρθρο 48 παράγραφοι 4 και 5 του κανονισμού (ΕΚ) αριθ. 1005/2008, ΑΠΟΦΑΣΙΖΕΙ: Άρθρο 1 Η Κοινοτική Υπηρεσία Ελέγχου της Αλιείας (ΚΥΕΑ) ορίζεται ως αρμόδιος φορέας γα τα εξής: α) η διαβίβαση κοινοποιήσεων, με αντίγραφο στην Επιτροπή, που αφορούν άρνηση χορήγησης αδειών εκφόρτωσης ή μεταφόρτωσης από σκάφη τρίτης χώρας σε κράτος(η) σημαίας και, όπου χρειάζεται, αντίγραφα των εν λόγω κοινοποιήσεων σε περιφερειακές οργανώσεις διαχείρισης της αλιείας, σύμφωνα με το άρθρο 11 παράγραφος 3 του κανονισμού (ΕΚ) αριθ. 1005/2008· β) αφού το ζητήσει η Επιτροπή, η διενέργεια επιτόπιων ελέγχων, από την ιδία ή σε συνεργασία με την Επιτροπή, για την επαλήθευση της ουσιαστικής εφαρμογής των ρυθμίσεων συνεργασίας με τρίτες χώρες, σύμφωνα με το άρθρο 20 παράγραφος 4 δεύτερο εδάφιο στοιχείο γ) του κανονισμού (ΕΚ) αριθ. 1005/2008· γ) η διαβίβαση στα κράτη μέλη και στα κράτη σημαίας, με κοινοποίηση στην Επιτροπή, πρόσθετων πληροφοριών που διαβιβάζουν τα κράτη μέλη στην Επιτροπή, οι οποίες χρειάζονται για την κατάρτιση του καταλόγου των σκαφών ΠΛΑ αλιείας της Ευρωπαϊκής Ένωσης, σύμφωνα με το άρθρο 25 παράγραφος 2 του κανονισμού (ΕΚ) αριθ. 1005/2008· δ) η διαβίβαση αναφορών διόπτευσης σε όλα τα κράτη μέλη, με κοινοποίηση στην Επιτροπή, και, εφόσον χρειάζεται, στον εκτελεστικό γραμματέα των οικείων περιφερειακών οργανώσεων διαχείρισης της αλιείας, σύμφωνα με το άρθρο 48 παράγραφος 4 του κανονισμού (ΕΚ) αριθ. 1005/2008· ε) η διαβίβαση στον εκτελεστικό γραμματέα της οικείας περιφερειακής οργάνωσης διαχείρισης της αλιείας, με κοινοποίηση στην Επιτροπή, των πληροφοριών που κοινοποιεί το κράτος μέλος κατόπιν αναφοράς διόπτευσης σε ένα εκ των σκαφών του από συμβαλλόμενο μέρος στην εν λόγω περιφερειακή οργάνωση διαχείρισης της αλιείας, σύμφωνα με το άρθρο 48 παράγραφος 5 του κανονισμού (ΕΚ) αριθ. 1005/2008. Άρθρο 2 Η παρούσα απόφαση απευθύνεται στην Κοινοτική Υπηρεσία Ελέγχου της Αλιείας. Βρυξέλλες, 18 Δεκεμβρίου 2009.

[Source: multi_eurlex | Tokens: 3255]